**Давлат тиббий суғуртаси жамғармасининг 2025 йил 11 мартдаги  
18-и-сон буйруғига асосан Ихтисослаштирилган тиббиёт  
ташкилотлари билан ишлаш бўлими томонидан бажарилган**

**ишлар бўйича**

**ҲАФТАЛИК ҲИСОБОТ**

**(2025 йил 17-20 март учун)**

Ҳисобот даврида Ихтисослаштирилган тиббиёт ташкилотлари билан ишлаш бўлими томонидан қуйидаги устувор вазифалар бажарилди.

1. Ўзбекистон Республикаси Президентининг 28.07.2021 йилдаги  
ПҚ–5199-сон ва 05.09.2024 йилдаги ПҚ–311-сон қарорлари ижросини таъминлаш мақсадида Имтиёзли тоифага кирувчи шахсларни электрон ахборот тизими орқали ҳисобга олиш ва навбат асосида даволанишга йўллаш тизимига жалб қилинган давлат ва нодавлат тиббиёт ташкилотларида амалда бўлган хизматлар нархларини Жамғарманинг 2025 йил 17 мартдаги  
05/01-52-сонли хатига мувофиқ тиббиёт ташкилотларидан Жамғармага тақдим этилиши ташкил этилди.

Шунга мувофиқ, Туркия давлати мажбурий тиббий суғуртаси тизимида фойдаланилаётган тиббий хизматларнинг Ўзбекистон Республикасидаги тиббиёт ташкилотларида амалда бўлган нархлари асосида ўртача нархлар ҳисоблаб чиқилди ва маълумот тайёрланиб, Методология бўлими орқали туркиялик мутахассисга тақдим этилди.

2. “Давлат ва нодавлат тиббиёт ташкилотларида Ўзбекистон Республикаси Давлат бюджети маблағлари ҳисобидан тиббий ёрдам кўрсатиш тартиби тўғрисидаги низом” лойиҳаси кўриб чиқилди, таклиф ва эътирозлар тайёрланди ҳамда раҳбариятга тақдим этилди.

3. Миллий тиббиёт маркази, Болалар миллий тиббиёт маркази  
ва Республика ихтисослаштирилган педиатрия илмий-амалий тиббиёт марказларида сўнгги 6 ойда даволанган касалликлар орасидан вилоятда даволаниши мумкин бўлганлари ажратиб чиқилди.

4. Ўзбекистон Республикаси Президентининг 05.09.2024 йилдаги  
ПҚ–311-сон қарори ижросини таъминлаш мақсадида тиббий-иқтисодий экспертлар билан имзоланган фуқаровий-ҳуқуқий тусдаги шартномалар рўйхатдан ўтказилди.

5. Хоразм вилоятида жойлашган “TOSHKENT SHIFO” МЧЖ клиникаси ва Фарғона вилоятида жойлашган “FARG’ONA PREMIUM MEDICAL” МЧЖнинг хатларида кўрсатилган ходимларини “Меdrefer” ахборот тизимига бириктирилди.

6. Литва давлатининг тиббий суғуртани жорий этиш тажрибаси тақдимоти билан танишиб чиқилди ва ушбу тақдимот буйича юзага келган саволлар Халқаро муносабатлар бўлимига тақдим этилди.

7. “Medrefer” ахборот тизими бўйича қўллаб-қувватлаш гуруҳига фойдаланувчилар томонидан келиб тушган муаммоли ҳолатлар ўрганиб чиқилди ва улар ижобий ҳал қилинди.

8. Норматив-ҳуқуқий ҳужжатлар лойиҳасини ишлаб чиқиш  
ва келишишнинг ягона электрон тизими (“loyiha.adliya.uz”) орқали тақдим этилган Вазирлар Маҳкамасининг “Аёллар дафтари”, “Ёшлар дафтари” ва “Саховат ва кўмак” жамғармалари маблағлари ҳисобидан ижтимоий ёрдам кўрсатиш тартибини такомиллаштириш тўғрисида”ги қарори лойиҳаси  
(ID-5595) бўйича Жамғарма раҳбарияти, Ўзбекистон Республикаси Президенти ҳузуридаги Ижтимоий ҳимоя миллий агентлигининг раҳбар  
ва маъсул ходимлари билан ZOOM-платформаси орқали йиғилиш ташкил этилди, лойиҳа юзасидан таклиф ва эътирозлар муҳокама қилинди.

Йиғилишда берилган топшириқлар ва муҳокама қилинган масалаларни инобатга олган ҳолда, мазкур лойиҳа юзасидан якуний таклиф ва эътирозлар тайёрланди ҳамда “loyiha.adliya.uz” ахборот тизими орқали Агентликка юборилди.

9. Давлат тиббий суғуртаси жамғармасининг 2025 йил 7 мартдаги  
24-хс-сон буйруғига асосан Ихтисослаштирилган тиббиёт ташкилотлари билан ишлаш бўлимининг ходимлари иштирокида Тошкент тиббиёт академиясининг кўп тармоқли клиникасида аудит тадбири ўтказилмоқда.

10. Бўлим фаолияти билан боғлиқ бўлган бошқа ташкилий-амалий ишлар бажарилди.

**Бўлим бошлиғи Б. Данияров**